**Ministru kabineta noteikumu projekta “Grozījumi Ministru kabineta 2016. gada 26. jūlija noteikumos Nr.489 “Patvēruma meklētāju izmitināšanas centra iekšējās kārtības noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir Patvērumu meklētāju izmitināšanas centrā (turpmāk - PMIC) nodrošināt kontrolētu apmeklētāju plūsmu, nodrošinot sabiedrisko kārtību un paaugstinot drošību. Tāpat tiesību akta projekts paredz precizēt regulējumu, kas attiecas uz iekšējās kārtības noteikumu pārkāpšanu, nosakot, ka par iekšējās kārtības noteikumu pārkāpšanu patvēruma meklētājam varēs aizliegt izmantot PMIC inventāru koplietošanas telpās vai pārvietot uz telpām ar zemāku ērtību līmeni.  Tiesību akta projekts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2016. gada 26. jūlija noteikumi Nr.489 “Patvēruma meklētāju izmitināšanas centra iekšējās kārtības noteikumi” (turpmāk – noteikumi) paredz, ka patvēruma meklētājs iekļūšanai PMIC izmanto magnētisko karti, kura viņam tiek izsniegta ierodoties PMIC pirmo reizi.  Praksē patvēruma meklētājs karti mēdz nozaudēt vai nodod trešajām personām. Līdz ar to, lai nodrošinātu to, ka trešās personas neiekļūst PMIC, ir uzlabota videonovērošanas un piekļuves kontroles sistēma, lai PMIC nodrošinātu kārtību un paaugstinātu drošību.  Videonovērošanas un piekļuves kontroles sistēma ir papildināta ar pilna auguma turniketu (līmenisks krustveida šķērslis, kas griežoties regulē cilvēku plūsmu, ļaujot iet tikai pa vienam), kas ir aprīkots ar karšu un pirkstu nospiedumu nolasītāju un ir uzstādīts PMIC caurlaides punktā, kuru vajadzības gadījumā var vadīt PMIC darbinieks ar vadības paneli.  Videonovērošanas un piekļuves kontroles sistēmā datu iekārta spēj vienai personai reģistrēt vismaz četrus pirkstu nospiedumus.  Karšu un pirkstu nospiedumu nolasītāji darbojas arī PMIC teritorijā, visos laika apstākļos, nodrošinot precīzu un netraucētu sistēmas darbību.  Videonovērošanas un piekļuves kontroles sistēmas papildinājumi ir savietojami ar līdz šim izmantotajām magnētiskajām kartēm, nodrošinot iespēju iekļūt PMIC teritorijā un ēkās izmantojot gan magnētiskās kartes, gan pirkstu nospiedumu lasītāju iekārtas.  Pirkstu nospiedumus noņem patvēruma meklētājam, kas sasniedzis vismaz 12 gadu vecumu, jo persona šajā vecumā jau patstāvīgi spēj apmeklēt skolu, veikalu un iziet no PMIC teritorijas bez vecāku pavadības. Noteikt augstāku vecuma robežu nebūtu samērīgi, jo tas liegtu bērniem būt pastāvīgiem un apgrūtinātu došanos uz skolu vai spēļu laukumu, kas atrodas ārpus PMIC teritorijas, jo katrreiz būtu nepieciešams lūgt pieaugušo viņu pavadīt caur turniketu.  Ja persona fiziski nevarēs nodot pirkstu nospiedumus, tad tiks nodrošināta iespēja, ka patvēruma meklētājs iekļūs PMIC ar magnētisko karti.  Videonovērošanas un piekļuves kontroles sistēmā tiks apstrādāti šādi personas dati, lai nodrošinātu personas identificēšanu: personas vārds, uzvārds, dzimšanas datums, sejas digitālais attēls, pirkstu nospiedumi un patvēruma meklētāja dokumenta numurs. Minētie personu dati netiks nodoti citām personām, iestādēm, jo tie nepieciešami vienīgi videonovērošanas un piekļuves kontroles sistēmas darbības nodrošināšanai.  Noteikumu projekts tiek papildināts ar 5.2 punktu, kas paredz, ka izmitināšanas centra videonovērošanas un piekļuves kontroles sistēmā iekļautos patvēruma meklētāja datus glabā līdz brīdim, kamēr patvēruma meklētājs uzturas izmitināšanas centrā. Ņemot vērā, ka mērķis datu apstrādei ir nodrošināt piekļuvi PMIC teritorijai un ēkām, un kontrolēt apmeklētāju plūsmu, nodrošinot sabiedrisko kārtību un paaugstinot drošību, kamēr patvēruma meklētājs uzturas PMIC, tad, zūdot datu apstrādes mērķim, turpmāka datu glabāšana nav nepieciešama un līdz ar to, kad patvēruma meklētājs vairs neuzturēsies PMIC, dati tiks dzēsti neatgriezeniski.  Atbilstoši Patvērumu likuma 9.panta otrajai daļai PMIC ir kopīgs neaizturētu patvēruma meklētāju mājoklis, kurā nodrošina sadzīvei nepieciešamos apstākļus, ņemot vērā arī patvēruma meklētāja īpašās uzņemšanas vajadzības, un aizsargā viņa fizisko un garīgo veselību.  Ievērojot to, ka ir konstatēti vairāki gadījumi, kad magnētiskās kartes iekļūšanai PMIC ir nodotas trešajām personām, tādējādi apdraudot PMIC esošos patvērumu meklētājus un PMIC darbiniekus, tad izvērtējot visus riskus, ir izveidots jauns mehānisms iekļūšanai PMIC, kas visefektīvāk ļauj nodrošināt citu patvēruma meklētāju, kā arī darbinieku, kas atrodas PMIC, tiesību un interešu aizsardzību.  Atbilstoši Eiropas Parlamenta Padomes regulas (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 9.panta 2.punkta “g” apakšpunktā noteikts, ka biometriskos datus var apstrādāt, ja apstrāde ir vajadzīga būtisku sabiedrības interešu dēļ, pamatojoties uz Savienības vai dalībvalstu tiesību aktiem, kas ir samērīgas izvirzītajam mērķim, ievēro tiesību uz datu aizsardzību būtību un paredz piemērotus un konkrētus pasākumus datu subjekta pamattiesību un interešu aizsardzībai.  Ņemot vērā, ka Videonovērošanas un piekļuves kontroles sistēmas izmantošana nodrošinās sabiedrisko kārtību un paaugstinās drošību PMIC, tad personu datu apstrāde ir vajadzīga būtisku sabiedrības interešu dēļ (aizsargāt personas no ārējiem apdraudējumiem, tādējādi arī aizsargājot personu fizisko veselību un dzīvību). Līdz ar to datu apstrāde ir samērīga ar sasniedzamo mērķi (sabiedriskā drošība un kārtība), jo ir konstatēts, ka, tā kā magnētiskās kartes var nodot trešajām personām, magnētisko karšu izmantošana nesasniedz mērķi nodrošināt sabiedrisko kārtību, paaugstināt drošību un kontrolēt apmeklētāju plūsmu PMIC.  Videonovērošanas un piekļuves kontroles sistēma nodrošinās kontrolētu iekļūšanu, uzturēšanos un izkļūšanu katram patvēruma meklētājam individuāli, kas liedz PMIC iekļūt nepiederošām personām un līdz ar to videonovērošanas un piekļuves kontroles sistēma paaugstinās kopējo drošību PMIC. Turklāt dati tiks izmantoti tikai, lai iekļūtu PMIC un tiks apstrādāti (glabāti), kamēr patvēruma meklētājs uzturas PMIC, pēc uzturēšanās beigām, dati tiks dzēsti.  Papildu noteikumos tiek veikti šādi grozījumi:  1) 13.1. apakšpunkts tiek grozīts, jo turpmāk iekļūšanai PMIC teritorijā un ēkās tiks izmantota videonovērošanas un piekļuves kontroles sistēma, izmantojot pirkstu nospiedumu nolasīšanas iekārtas, magnētiskās kartes tiks izmantotas atsevišķos gadījumos.  2) 25.1.apakšpunkts tiek grozīts, jo PMIC apsardzes darbinieks ir nodarbinātais, ko algo Pārvalde kā ārpakalpojumu un viņa pienākums ir nodrošināt PMIC sabiedrisko kārtību, drošību un kontrolētu patvēruma meklētāju iekļūšanu tajā. Tādēļ normatīvajā aktā jāparedz, ka arī šim darbiniekam ir tiesības aizrādīt un pieprasīt ievērot normatīvo aktu prasības, ja patvēruma meklētājs tās pārkāpj.  3) 26.punkts tiek papildināts ar precīzu norādi par vietu, kur var uzturēties PMIC apmeklētāji. PMIC ir izveidota jauna apmeklētāju telpa, kas atrodas caurlaižu punktā pirms turniketa un iekļūšanu apmeklētāju telpā organizē PMIC darbinieki. Apmeklētājiem citās telpās uzturēties nav paredzēts.  4) Šobrīd noteikumu 31.punkta paredz, ka, ja patvēruma meklētājs ir pārkāpis šo noteikumu prasības, izmitināšanas centra darbinieks patvēruma meklētājam var noteikt aizliegumu izmantot izmitināšanas centra inventāru. Projekts paredz izteikt 31.punktu jaunā redakcijā ar mērķi nodrošināt PMIC sabiedrisko kārtību, PMIC darbinieks varēs noteikt papildus jaunus ierobežojumus par iekšējās kārtības noteikumu neievērošanu. PMIC ir veikts remonts un izveidotas istabas ar atsevišķu vannas istabu un tualeti. Kā arī ir istabas, kurām ir paredzēta koplietošanas vannas istaba un tualete. Ja patvēruma meklētājs nopietni pārkāps PMIC iekšējās kārtības noteikumus un pēc aizrādījuma vai brīdinājuma izteikšanas tos turpinās pārkāpt, tad PMIC vadītājs varēs noteikt ierobežojumus.  31.1.apakšpunktā noteikts, ka izmitināšanas centra vadītājam par nopietna pārkāpuma izdarīšanu PMIC ir tiesības pārvietot patvēruma meklētāju, kas sasniedzis 18 gadu vecumu, uz telpām ar samazinātu ērtību līmeni, tas ir, pārvietot no istabas ar atsevišķu vannas istabu un tualeti uz istabu, kurā nav atsevišķas vannas istabas un tualetes, bet ir pieejama koplietošanas vannas istaba un tualete.  Par iekšējās kārtības noteikumu pārkāpumiem netiks noteikti ierobežojumi bērniem, ņemot vērā, ka bērni ir uzskatāmi par mazāk aizsargātām personām un jāievēro bērnu īpašās vajadzības, līdz ar to ierobežojumu noteikšana neatbilst bērna labākajām interesēm.  Tāpat tiek precizēts regulējums, kas paredz, ka par iekšējās kārtības noteikumu neievērošanu patvēruma meklētājam var liegt izmantot inventāru, precizējot, ka tas ir domāts inventārs koplietošanas telpās, proti, telpas, kas paredzētas brīvā laika pavadīšanai, tādas kā bibliotēka, datorklase, trenažieru zāle u.tml.  Nosakot ierobežojumu patvēruma meklētājam par nopietna pārkāpuma izdarīšanu, kas saistīts ar PMIC iekšējās kārtības noteikumu neievērošanu, katrs gadījums tiek izvērtēts individuāli, ņemto vērā pārkāpuma biežumu, patvēruma meklētāja uzvedību, attieksmi, tādēļ nav nosakāms konkrēts termiņš ierobežojuma uzlikšanai, tas tiek noteikts, individuāli izvērtējot lietu. Arī turpmāk tiks izvērtēts, kas un kādu pārkāpumu veica un kāds sods piemērojams, tai skaitā vai tas ir samērīgs, piemēram, par viena ģimenes locekļa maznozīmīgu pārkāpumu uzreiz visa ģimene netiks pārvietota uz telpām ar samazinātu ērtību līmeni, bet drīzāk šai personai tiks noteikts aizliegums izmantot kādu inventāru koplietošanas telpās. Tāpat norādāms, ka patvēruma meklētājam ir tiesības vērsties pie PMIC vadītāja un izteikt savu viedokli vai lūgumu samazināt ierobežojumu termiņu, kuru izskata PMIC vadītājs.  Līdz šim visbiežāk izdarītie PMIC iekšējie kārtības noteikumu pārkāpumi ir bijuši saistībā ar smēķēšanu PMIC telpās, koplietošanas telpās (tualetēs un dušu telpās) un dzīvojamajās istabās. Bijuši gadījumi, kad pārkāpēji smēķē savās dzīvojamajās istabās, gultās. Nākamais visbiežāk izplatītais pārkāpums ir, kad patvēruma meklētāji nesakopj virtuvi pēc pārtikas apstrādes un veļas mazgāšanas telpu – pēc tās lietošanas un nerūpējas par tīrību koplietošanas telpās.  Bieži ir pārkāpts aizliegums PMIC teritorijā izgatavot, ienest, glabāt, izplatīt, realizēt un lietot alkoholu, narkotiskās un psihotropās vielas.  Katrā pārkāpumu konstatēšanas reizē PMIC darbinieki un Valsts Policija ar patvēruma meklētājiem veica pārrunas un pārkāpumu gadījumā PMIC vadītājs ir uzlicis sodu aizliegumu izmantot izmitināšanas centra inventāru. |
| 3. | Projekta izstrādē iesaistītās institūcijas un publiskas personas kapitālsabiedrības | Pilsonības un migrācijas lietu pārvalde. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Patvēruma meklētāji. Mērķgrupas aptuvenais lielums vidēji 350 personas gadā, atbilstoši statistikai 2017.gadā reģistrēti 395 patvēruma meklētāji  savukārt 2016.gadā reģistrēti 350 patvēruma meklētāji.  Pārvaldes PMIC. |
| 2. | Tiesiskā regulējuma ietekme uz tautsaimniecību un administratīvo slogu | PMIC darbiniekiem un patvēruma meklētājiem administratīvais slogs nemainīsies, jo magnētiskās kartes izsniegšanas process tiks aizvietots ar patvērumu meklētāja datu iekļaušanu videonovērošanas un piekļuves kontroles sistēmā, noņemot pirkstu nospiedumus un nofotografējot patvēruma meklētāju. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2013.gada 26.jūnija Direktīvas 2013/33/ES, ar ko nosaka standartus starptautiskās aizsardzības pieteikumu iesniedzēju uzņemšanai |
| 2. | Citas starptautiskās saistības | Nav |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2013.gada 26.jūnija Direktīvas 2013/33/ES, ar ko nosaka standartus starptautiskās aizsardzības pieteikumu iesniedzēju uzņemšanai | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2013/33/ES 2.panta d) punkts | Noteikumu projekta  5.punkts (esošo noteikumu 31.punkts) | Atbilst pilnībā | Neparedz stingrākas prasības |
| Direktīvas 2013/33/ES 20.panta 4. un 5.punkts | Noteikumu projekta  5.punkts (esošo noteikumu 31.punkts) | Atbilst pilnībā | Neparedz stingrākas prasības |
| Direktīvas 2013/33/ES 23.pants | Noteikumu projekta  5.punkts (esošo noteikumu 31.punkts) | Atbilst pilnībā | Neparedz stingrākas prasības |
| Direktīvas 2013/33/ES 24.pants | Noteikumu projekta  5.punkts (esošo noteikumu 31.punkts) | Atbilst pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu informēta sabiedrība, informāciju publicējot Iekšlietu ministrijas, Pilsonības un migrācijas lietu pārvaldes, Ministru kabineta tīmekļvietnēs.  Pēc noteikumu projekta pieņemšanas patvēruma meklētājus par jaunajiem grozījumiem informēs PMIC darbinieki. |
| 2. | Sabiedrības līdzdalība projekta izstrādē | Projekts 2018.gada 3.jūlijā ir publicēts:  1) Pilsonības un migrācijas lietu pārvalde tīmekļvietnē, adrese: <http://www.pmlp.gov.lv/lv/sakums/tiesibu-akti/tiesibu-aktu-projekti/>  2) Iekšlietu ministrijas tīmekļvietnē, adrese: <http://www.iem.gov.lv/lat/sadarbiba_ar_nvo/diskusiju_dokumenti/>  3) Ministru kabineta tīmekļvietnē, adrese: <http://www.mk.gov.lv/content/ministru-kabineta-diskusiju-dokumenti>  Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu līdz 2018.gada 18.jūlijam. |
| 3. | Sabiedrības līdzdalības rezultāti | Par noteikumu projektu saņemts šāds Latvijas Republikas tiesībsarga viedoklis:  “Noteikumu projekts paredz papildināt noteikumus ar 5.1.apakšpunktu, nosakot, ka: “Lai nodrošinātu izmitināšanas centrā sabiedrisko kārtību, drošību un kontrolētu patvēruma meklētāju iekļūšanu tajā, izmitināšanas centra darbinieks, pēc patvēruma meklētāja pieņemšanas, izmitināšanas centra videonovērošanas sistēmā iekļauj patvēruma meklētāja vārdu, uzvārdu, dzimšanas datumu, pirkstu nospiedumus, sejas digitālo attēlu un patvēruma meklētāja dokumenta numuru. Pirkstu nospiedumus noņem patvēruma meklētājam, kas sasniedzis vismaz 12 gadu vecumu.”  Imigrācijas likuma 57.pants jau nosaka, ka Valsts robežsardzes vai Valsts policijas amatpersona noskaidro aizturētā identitāti, noņem viņa pirkstu nospiedumus un viņu nofotografē.  Ievērojot Valsts pārvaldes iekārtas likuma 10.pantā nostiprinātos valsts pārvaldes principus, jo īpaši panta otrajā, piektajā, astotajā daļā noteiktos, kā arī Vispārīgās datu aizsardzības regulas 5. pantā nostiprinātos principus, būtu lietderīgi, ja Valsts policija vai Valsts robežsardze jau iegūtos personas datus pārsūtītu uz izmitināšanas centru.  Vispārīgās datu aizsardzības regulas 5.pantā noteikti personas datu aizsardzības principi: dati tiek apstrādāti likumīgi, godprātīgi un datu subjektam pārredzamā veidā. Tie tiek vākti konkrētos, skaidros un leģitīmos nolūkos, un to turpmāku apstrādi neveic ar minētiem nolūkiem nesavienojamā veidā. Dati ir adekvāti, atbilstīgi un ietver tikai to, kas nepieciešams to apstrādes nolūkos (datu minimizēšana). Tādējādi, ievērojot datu apstrādes minimizēšanas principu, nevajadzētu vākt atkārtoti datus, ja tie jau ir vienas valsts institūcijas rīcībā un tos var pārsūtīt citai institūcijai.  Tāpat nepieciešams saskaņot Patvēruma likuma 7.panta pirmās daļas 2.punktā un noteikumu projekta 5.¹ punktā paredzēto vecumu, no kura drīkst ņemt patvēruma meklētāja pirkstu nospiedumus. No Patvēruma likuma izriet, ka tie ir 14 gadi, savukārt noteikumu projekta iepriekšminētajā punktā teikts, ka pirkstu nospiedumus noņem, ja patvēruma meklētājs sasniedzis vismaz 12 gadu vecumu.  Papildus vēlamies norādīt, ka agrāk veikto monitoringa vizīšu PMIC laikā sarunās ar PMIC vadību esam identificējuši, ka PMIC administrācija pauda neapmierinātību par to, ka normatīvajā regulējumā nepietiekami ir regulēta situācija, kā cīnīties ar regulāriem un ļaunprātīgiem Centra iekšējās kārtības noteikumu pārkāpējiem.  Lai uzturētu kārtību, sargātu valsts un PMIC īpašumu, normatīvajā regulējumā būtu jābūt noteiktām sekām, kas iestājas, ja PMIC izmitinātais patvēruma meklētājs neievēro noteikumu 25.punktā noteiktos pienākumus (piemēram, ievērot klusumu noteiktos laikos, uzkopt istabas un koplietošanas telpas pēc to lietošanas u.c.)  Noteikumu 31.punkts jau šobrīd paredz: “Ja patvēruma meklētājs ir pārkāpis šo noteikumu prasības, izmitināšanas centra darbinieks patvēruma meklētājam var noteikt aizliegumu izmantot izmitināšanas centra inventāru.”  Riski, kurus šobrīd saskatām izstrādātajā noteikumu projektā:  \* sodīšanas regulējumam būtu jābūt noteiktam skaidri un sodīšanai jābūt samērīgai. Par maznozīmīgiem pārkāpumiem var būt izteikts brīdinājums, bet par regulāru, ļaunprātīgu iekšējās kārtības noteikumu neievērošanu var tikt noteikts diferencēts sods. Sodam jābūt piemērotam uz noteiktu laiku, ierobežojumi nevar būt noteikti bez laika ierobežojuma; savukārt, ja pārkāpumi turpinās, PMIC administrācijai jābūt iespējai noteikt bargāku sodu ˗ pārvešana uz slēgta tipa aizturēšanas centru [piemēram, ja PMIC izmitinātais patvēruma meklētājs ir vardarbīgs pret citiem PMIC iemītniekiem, regulāri bojā PMIC īpašumu, patvēruma meklētājs PMIC atrodas narkotisko vielu vai alkohola reibuma stāvoklī];  \* pieejas inventāram liegumam būtu jābūt noteiktam uz laiku, jo pretējā gadījumā ierobežojums ir noteikts nesamērīgi. Piemēram minēsim – ja patvēruma meklētājs nebūs sakopis virtuvi pēc pārtikas apstrādes un veļas mazgāšanas telpu pēc tās lietošanas un saņems liegumu izmantot mācību klasē datoru vai pieeju bibliotēkai līdz pat patvēruma procedūras izskatīšanas pabeigšanai, kas var ilgt vairāk nekā gadu, ierobežojums būs noteikts nesamērīgi;  \* noteikumu projekta 5.punktā noteikts, ka PMIC darbinieki par noteikuma prasību pārkāpšanu varēs pārvietot patvēruma meklētāju uz mazākas ērtības telpām. PMIC ir labiekārtots, un valstij ir pienākums patvēruma meklētājiem nodrošināt pamatvajadzības – izmitināšanas telpas, ēdināšanu, medicīnisko palīdzību, higiēnas prasību ievērošanu izmitināšanas telpās. Lai arī, pārvietojot patvēruma meklētājus no vienas telpas uz citu par PMIC noteikumu neievērošanu, personu pamatvajadzību nodrošināšana tiks saglabāta, tomēr būtu ieteicams izvērtēt, kādām personu grupām to piemēro un par kādiem pārkāpumiem. Piemēram, nebūtu samērīgi pārvietot ģimeni ar bērniem uz telpām ar samazinātu ērtības līmeni, ja pārkāpumu pieļauj viens no vecākiem, u.tml.;  \* pēc analoģijas ar Apcietinājumā turēšanas kārtības likuma 30. un 31.pantu un Latvijas Sodu izpildes kodeksa 70. un 71.pantu, grozījumu projekta 5.punktā minētie ierobežojumi būtu jānosaka PMIC priekšniekam nevis PMIC darbiniekiem;  \* noteikumu projekts neparedz kārtību, kādā patvēruma meklētājs var apstrīdēt un pārsūdzēt uzlikto ierobežojumu, tādēļ lūdzam izvērtēt nepieciešamību papildināt noteikumus ar punktu, kurā būtu noteikta uzlikto ierobežojumu apstrīdēšanas un pārsūdzēšanas kārtība atbilstoši Administratīvā procesa likuma prasībām.  Attiecībā uz pausto viedokli norādāms, ka pirkstu nospiedumus ņemt no Valsts robežsardzes nav tiesiska pamata, jo Valsts robežsardze personas datus, tai skaitā pirkstu nospiedumus iegūst ar mērķi identificēt personu un veiktu pirkstu nospiedumu salīdzināšanu sistēmā *Eurodac*, lai efektīvi piemērotu Dublinas Regulu, savukārt PMIC pirkstu nospiedumus, sejas digitālā attēla un citu datu apstrādes mērķis ir sabiedriskās kārtības un drošības nodrošināšanai PMIC, tas ir, nodrošināt drošu mehānismu, kādā patvēruma meklētāji iekļūst PMIC telpās. Tādējādi Valsts robežsardzē un PMIC veikto datu apstrādei ir dažādi mērķi un tiesiskie pamati.  Attiecībā uz komentāru par vecumu, no kura tiek ņemti pirkstu nospiedumu, norādāms, ka bērns jau 12 gados ir pietiekami patstāvīgs, lai izietu un ieietu PMIC bez vecāku klātbūtnes, tādēļ nebūtu lietderīgi bērniem noteikt 14 gadu vecumu, kas noteikts Patvēruma likumā, ar mērķi noskaidrot patvēruma meklētāja identitāti atbilstoši Eiropas Parlamenta un Padomes 2013.gada 26.jūnija regulai (ES) Nr. [604/2013](http://eur-lex.europa.eu/eli/reg/2013/604/oj/?locale=LV), ar ko paredz kritērijus un mehānismus, lai noteiktu dalībvalsti, kura ir atbildīga par trešās valsts valstspiederīgā vai bezvalstnieka starptautiskās aizsardzības pieteikuma izskatīšanu, kas iesniegts kādā no dalībvalstīm.  Ievērojot to, ka praksē patvēruma meklētāju pārkāpumi ir dažādi (skat. anotācijas II sadaļas 2.punktu), nav iespējams un nav arī lietderīgi (jo nevar paredzēt visus iespējamos gadījumus un pārkāpuma smagumu) noteikt kādos gadījumos, uz cik ilgu laiku, kāds sods (pārvietošana uz citām telpām vai inventāra izmantošanas aizliegums) u.tml. patvēruma meklētājam būtu piemērojams.  Līdz ar to projekts neparedz konkrēta termiņa ierobežojuma uzlikšanu, jo katrs pārkāpums tiek izvērtēts individuāli.  Attiecībā uz patvēruma meklētājam uzliktā ierobežojuma apstrīdēšanu, norādāms, ka nav skatāma nepieciešamība noteikt pārsūdzēšanas kārtību, jo ierobežojums ir īslaicīgs un patvēruma meklētājs ir tiesīgs vērsties pie PMIC vadītāja ar lūgumu pārvērtēt uzlikto sodu. Tāpat šāda kārtība paredzēta Administratīvā procesa likumā.  Projekts precizēts nosakot, ka ierobežojumus par iekšējās kārtības noteikumu pārkāpšanu varēs uzlikt patvēruma meklētājiem, kuri sasnieguši 18 gadu vecumu, attiecīgi tika precizēts noteikumu projekts un papildināts anotācijas I sadaļas 2.punkts.  Precizēts noteikumu 31.punkts, norādot, ka tiesības noteikt ierobežojumus par iekšējās kārtības noteikumu pārkāpšanu būs PMIC vadītājam, nevis darbiniekam. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Iekšlietu ministrs Rihards Kozlovskis

Vīza: valsts sekretārs Dimitrijs Trofimovs

Vildava, 67219466

[jana.vildava@pmlp.gov.lv](mailto:jana.vildava@pmlp.gov.lv)